ग्वालियर. डिजिटाइजेशन की टेस्टिंग के चक्कर में बुधवार को 2 घंटे तक केवल नेटवर्क ठप रहा, जिससे टीवी पर ब्लैक आउट जैसी स्थिति रही। केंद्रीय सूचना एवं प्रसारण मंत्रालय ने डिजिटाइजेशन की डेट में वृद्धि नहीं की है।
इससे साफ है कि 31 दिसंबर की रात नए साल के प्रोग्राम खत्म होते ही एमएसओ सारे प्रसारण रोक देंगे। कलेक्टर ने भी इस मामले में किसी तरह की मदद से इनकार कर दिया है। उल्लेखनीय है, शहरी क्षेत्र में लगभग सवा लाख से ज्यादा घरों में अभी सेट टॉप बॉक्स लगना बाकी है।
मध्य प्रदेश के अन्य शहरों की तरह ग्वालियर डिजिटाइजेशन के फेज-थ्री में शामिल है। इन शहरों में डिजिटाइजेशन का काम 31 दिसंबर तक पूरा होना है पर अभी तक 30 फीसदी घरों में ही सेट टॉप बॉक्स लग सके हैं। केबल ऑपरेटरों को उम्मीद थी कि सेट टॉप बॉक्स लगाने की डेट बढ़ेगी पर ऐसा नहीं हुआ।
बुधवार रात को केंद्रीय सूचना प्रसारण मंत्रालय के ज्वाइंट सेक्रेटरी पी जया ने 31 दिसंबर के बाद डिजिटल प्रसारण का निर्देश सभी पांच एमएसओ (मल्टी सिस्टम ऑपरेटर) को दिया है।
इससे पहले सभी एमएसओ ने बुधवार दोपहर आपस में यह चर्चा की कि 31 दिसंबर से किस तरह से प्रसारण बंद करना है। चूंकि अभी केबल ऑपरेटरों की मदद से एना लॉग व डिजिटल दोनों लाइन मिक्स कर प्रसारण चल रहा है, इसी कारण शाम 6 बजे प्रसारण बंद करने की टेस्टिंग की। टेस्टिंग 8 बजे तक चली, इससे टीवी के दर्शक परेशान हुए।
सिटी केबल के मैनेजर मंगेश निगम ने कहा, बुधवार को टेस्टिंग के कारण ब्लैक आउट हुआ था। वे मंत्रालय के आदेश का पालन करेंगे। जिन ग्राहकों ने सेट टॉप बॉक्स नहीं लगवाए हैं, उन्हें 31 दिसंबर की रात से मनोरंजक कार्यक्रम देखने को नहीं मिलेंगे।
कलेक्टर डॉ. संजय गोयल ने कहा, दो दिन पहले उनसे केबल ऑपरेटरों ने मुलाकात की थी। वे चाहते थे कि 31 दिसंबर की डेट बढ़ा दी जाए। डॉ. गोयल ने कहा, डेट बढ़ाना उनके अधिकार क्षेत्र के बाहर है।
ब्लैक में लग रहे हैं सेट टॉप बॉक्स
सेट टॉप बॉक्स की कालाबाजारी शुरू हो गई है। कुछ क्षेत्रों में 1150 रुपए के बॉक्स के 1500 रुपए वसूले जा रहे हैं। सेट टॉप बॉक्स केवल ऑपरेटरों की मदद से लगना है पर कुछ क्षेत्र में ये निष्क्रिय हैं। लोग सेट टॉप बॉक्स लगवाना चाहते हैं पर ऑपरेटर मदद नहीं कर रहे हैं। इसी कारण बाजार में डिस एंटीना की मांग बढ़ गई है।
गुरुवार 31 दिसंबर को बाजार में और डिमांड आने की उम्मीद है। एमएसओ ने ग्राहकों की मदद न करने वाले ऑपरेटरों की शिकायत के लिए कोई हेल्पलाइन नंबर भी जारी नहीं किया है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva